Το κόκκινο τιραμισού
Μια διαφορετική εκδοχή του κλασικού τιραμισού, με κόκκινα φρούτα ελαφρύ. Ο συνδυασμός της κρέμας με τα φρούτα θα σας εκπλήξει.
1 λίτρο χυμός από κόκκινα φρούτα (ρόδι, βύσσινο, κεράσι, φράουλα, κ.λπ.), 2 κρόκοι αυγών, 40 γρ. ζάχαρη, 20 γρ. Grand Marnier, 1/3 κλωναράκι βανίλια (τα σποράκια), 150 γρ. μασκαρπόνε, 150 γρ. κρέμα γάλακτος 35%-36% λιπαρά, 16 μπισκότα σαβουαγιάρ, 150 γρ. φρούτα του δάσους (αν βρούμε) ή φράουλες (σε κομμάτια) ή κεράσια (χωρίς τα κουκούτσια)
Βράζουμε τον χυμό φρούτων σε κατσαρόλα σε δυνατή φωτιά, μέχρι να μειωθεί στο μισό.Χτυπάμε στον κάδο του μίξερ με το σύρμα τους κρόκους με τη ζάχαρη μέχρι να λιώσει καλά η ζάχαρη και το μείγμα να φουσκώσει και να γίνει ασπριδερό και κρεμώδες. Προσθέτουμε το ποτό και τη βανίλια και χτυπάμε λίγο ακόμα. Προσθέτουμε το μασκαρπόνε και χτυπάμε να ενωθούν τα υλικά και να προκύψει μια σχετικά σφιχτή κρέμα. Μεταφέρουμε σε μπολ, καθαρίζουμε τον κάδο και χτυπάμε την κρέμα γάλακτος μέχρι να γίνει παχύρρευστη σαν γιαούρτι (όχι σαντιγί). Ανακατεύουμε με σπάτουλα τη σαντιγί με την κρέμα μασκαρπόνε.Σε χαμηλά ποτήρια συναρμολογούμε το γλυκό ως εξής:  κρέμα-σαβουαγιάρ-κρέμα-σαβουαγιάρ-κρέμα. Τα σαβουαγιάρ τα βουτάμε προηγουμένως στον χυμό για μερικά δευτερόλεπτα (να βραχούν από το υγρό, αλλά να μη διαλυθούν). Γαρνίρουμε με τα κόκκινα φρούτα. Βάζουμε στο ψυγείο για 2-3 ώρες, να σφίξει λίγο η κρέμα.
Αυγά,Γαλακτοκομικά,Φρούτα